
A személyes és virtuális társas kapcsolatháló megküzdésben való szerepének vizsgálata egy autizmus spektrum zavarban érintett gyermek édesanyjának internetes naplójában

Kutatásunkban egy általunk kiválasztott internetes napló elemzésének segítségével igyekeztünk feltérképezni a társas kapcsolatháló megküzdési folyamatban játszott szerepét. A személyes kapcsolati háló megismerése mellett célunk volt a virtuális kapcsolatok, illetve a virtuális segítségnyújtás típusainak megismerése is. A vizsgálatunkban elemzett blog egy autizmus spektrum zavarban érintett kislány édesanyjának internetes naplója, mely 2010 májusa óta nyújt betekintést anya és lánya mindennapjaiba.
Mivel leíró vizsgálatot végeztünk, kutatásunkat nem hipotézisek, hanem kérdésfeltevések előzték meg. A kutatás első részében arra kerestük a választ, hogy hogyan alakul az autizmus spektrum zavarral élő kislány anyukájának a blogban megjelenő személyes kapcsolati hálója, illetve hogyan helyezkednek el a blogban megjelenő egyes szereplők az édesanya szociális atomjában. A második részben pedig arra voltunk kíváncsiak, hogyan alakul a virtuális segítségnyújtás, milyen típusai vannak, milyen témájú (fogyatékosság-specifikus vagy más) bejegyzésekre érkezik a legtöbb hozzászólás, valamint kik lehetnek a blog rendszeres követői. Eredményeinket az internetes napló bejegyzéseinek, valamint a bejegyzésekre érkező hozzászólások elemzésének segítségével nyertük.
A kutatás eredményeként megállapítottuk, hogy a blogot vezető édesanya kapcsolati hálójára sokkal inkább atipikus rendeződés, mintsem beszűkülés jellemző. A házastársi kapcsolat és a családi támogatás hiánya/bizonytalansága veszélyeztető tényezőt jelent a megküzdés folyamatában, feltehetőleg ennek ellensúlyozásaként támaszkodik az édesanya főként szakemberekre és sorstársakra. A virtuális kapcsolati hálót a bejegyzésekre reagáló hozzászólók alkotják, akik a legtöbbször fogyatékosság-specifikus bejegyzésekhez szóltak hozzá, tudástartalmat adtak át, érzelmi támogatást nyújtottak, illetve a köszönetüket nyilvánították ki a blogot vezető édesanyának az általa nyújtott tudástartalmakért és érzelmi támogatásért.



